38.

Articolul 5 alineatul (4) din Regulamentul privind concentrările economice prevede următoarele: „Fără a aduce atingere alineatului (2) (achiziționarea de părți), cifra totală de afaceri a unei întreprinderi implicate în sensul articolului 1 alineatele (2) și (3) se calculează prin adunarea cifrelor de afaceri ale: (a) întreprinderii implicate; (b) întreprinderilor la care întreprinderea implicată, în mod direct sau indirect: — deține peste jumătate din capital sau capitalul de exploatare sau — are puterea de a exercita peste jumătate din drepturile de vot, sau — are puterea de a numi peste jumătate din membrii consiliului de supraveghere sau de administrație, sau ai organelor care reprezintă legal întreprinderile, sau — dreptul de a gestiona activitățile întreprinderii; (c) întreprinderilor care dețin în întreprinderea implicată drepturile sau competențele enumerate la litera (b); (d) întreprinderilor în care o întreprindere menționată la litera (c) deține drepturile sau competențele enumerate la litera (b); (e) întreprinderilor în care două sau mai multe întreprinderi menționate la literele (a)-(d) dețin împreună drepturile sau competențele enumerate la litera (b).” Aceasta înseamnă că cifra de afaceri a societății direct implicate în operațiune [litera (a)] trebuie să includă și filialele acesteia [litera (b)], societățile sale mamă [litera (c)], alte filiale ale societăților sale mamă [litera (d)] și orice alte întreprinderi controlate în comun de două sau mai multe societăți care aparțin grupului [litera (e)]. Reprezentarea grafică a acestei situații este următoarea: Întreprinderea implicată și grupul său: a: întreprinderea implicată b: filialele sale și filialele acestora (b1 și b2) c: societățile sale mamă și societățile-mamă ale acestora (c1) d: alte filiale ale societăților-mamă ale întreprinderii implicate e: societăți controlate în comun de două (sau mai multe) societăți ale grupului Notă: aceste litere corespund literelor articolului 5 alineatul (4). Câteva remarci pot fi deduse din acest grafic: 1. Atâta timp cât criteriul de control prevăzut la litera (b) este îndeplinit, se ține seama de întreaga cifră de afaceri a filialei în cauză, indiferent de participația reală deținută de societatea care o controlează. În exemplul respectiv, se include întreaga cifră de afaceri a celor trei filiale (desemnate prin litera (b) ale întreprinderii în cauză (a). 2. Atunci când oricare dintre societățile identificate ca aparținând grupului controlează, de asemenea, alte societăți, acestea din urmă trebuie să fie și ele cuprinse în calcul. În exemplul respectiv, una dintre filialele lui a (denumită b) are la rândul ei filiale, b1 și b2. 3. Atunci când două sau mai multe societăți controlează în comun întreprinderea implicată (a) în sensul că este necesar acordul fiecăreia și al tuturor pentru a gestiona activitățile întreprinderii, se include cifra de afaceri a tuturor acestora (9). În exemplul respectiv, se iau în calcul cele două societăți-mamă (c) ale întreprinderii implicate (a), precum și propriile lor societăți-mamă (denumite c1 în exemplu). Deși Regulamentul privind concentrările economice nu menționează în mod explicit această regulă pentru acele cazuri în care întreprinderea implicată este de fapt o societate în comun, aceasta se poate deduce din conținutul articolului 5 alineatul (4) litera (c), unde este utilizat pluralul în referința la societățile-mamă. Această interpretare a fost aplicată de Comisie în mod constant. 4. Orice vânzare intragrup trebuie să fie scăzută din cifra de afaceri a grupului (a se vedea punctul 22).